
Korai vaszkuláris öregedés koszorúér betegekben és diabetes mellitusban

Bevezetés: A korai vaszkuláris öregedés a kardiovaszkuláris betegségek független rizikófaktora. Munkánk célja, hogy meghatározzuk az aorta pulzushullám terjedési sebességet (PWVao) és augmentációs indexet (AIx), mint a vaszkuláris öregedés elfogadott markereit, koszorúér betegekben és diabetes mellitusban.
Módszerek: Coronaria angiográfiával igazolt iszkémiás szívbetegeket (ISZB n=86) és életkorra (61±9 év), valamint nemre illesztett egészséges önkénteseket (kontroll n=86) vizsgáltunk. A fenti paraméterek meghatározása 2. típusú diabetes mellitusban szenvedő (DM n=52) és egészséges, gyógyszermentes önkénteseken (kontroll n=52) is történtek. PWVao és AIx értékeit a nemrégiben invazív úton validált oszcillometriás elven működő TensioClinic Arteriográf készülékkel mértük.
Eredmények: ISZB csoportban szignifikánsan magasabb PWVao és AIx értékeket igazoltunk a kontroll csoporthoz viszonyítva (PWVao: 10.2±2.3 m/s versus 9.5±1.6 m/s; és AIx: 34.5±14.7 % versus 30.2±12.8 %, p<0.01). A DM csoportban PWVao értéke ugyancsak szignifikánsan emelkedett volt a kontrollhoz képest (PWVao 9.9±1.6 m/s versus 9.5±1.6 m/s, p<0.05), míg AIx értékében szignifikáns különbség nem volt. DM csoportban az életkorra, valamint nemre illesztett ISZB csoporthoz képest szignifikánsan alacsonyabb AIx értékek mérhetők (p<0.001), azonban PWVao értékeiben szignifikáns eltérések nem mutatkoztak. Az ISZB és kontroll beteg adatok ROC analízise során meghatározott “cut-off” értékek: PWVao = 10.2 m/s, AIx = 33.18 %.
Következtetés: Eredményeink arra utalnak, hogy a korai vaszkuláris öregedés jelenléte igazolható koszorúér betegekben és diabetes mellitusban, ami szoros összefüggést mutat a kardiovaszkuláris kockázattal. Azonban az artériás funkció-stiffness károsodás mértéke és tulajdonsága eltérő a vizsgált betegcsoportokban: ISZB és diabetes mellitus fennállásakor. A vizsgálatunkban meghatározott pulzushullám terjedési sebesség “cut-off” értéke jól korrelál a módosított 2012-es konszenzus ajánlással (cfPWV = 10 m/s).



